**สาเหตุการเสียชีวิตของผู้ป่วยวัณโรคที่มารักษาโรงพยาบาลเชียงคำ จ.พะเยา**

**ปี พ.ศ. 2555-2557**

 อัจฉราภรณ์ ใจกล้า

พันธนา เฟื่องฟู

รพ.เชียงคำ จังหวัดพะเยา

**ความสำคัญ** วัณโรคเป็นโรคติดต่อที่สำคัญและยังเป็นปัญหาสาธารณสุข เป็นสาเหตุของการป่วยและการตายในหลายๆ ประเทศทั่วโลก สาเหตุที่ทำให้วัณโรคกลับมามีปัญหาใหม่ทั่วโลก เนื่องจากการแพร่ระบาดของเอดส์ ความยากจน การอพยพย้ายถิ่น และแรงงานเคลื่อนย้าย ตลอดจนการละเลยปัญหาวัณโรคของเจ้าหน้าที่สาธารณสุขในระดับต่างๆ ส่งผลให้การแพร่ระบาดของวัณโรคมีความรุนแรงเพิ่มมากขึ้นและเป็นสาเหตุการตายลำดับที่หนึ่งของประเทศไทยในกลุ่มของโรคติดเชื้อที่มีสาเหตุจากเชื้อโรคชนิดเดียว จากรายงานข้อมูลวัณโรค โรงพยาบาลเชียงคำ พบว่า อัตราการรักษาสำเร็จของการรักษาวัณโรค ในปี 2555 พบร้อยละ 79.54,83.33และ 82.6 ในปี2556และ 2557 ตามลำดับและอัตราการตายในปี 2555 พบร้อยละ15.9,14.28 และ15.21 ในปี 2556และ 2557

**คำสำคัญ** วัณโรค,การเสียชีวิต

**วัตถุประสงค์** เพื่อศึกษาสาเหตุการเสียชีวิตของผู้ป่วยวัณโรคที่เข้ารับการรักษาที่โรงพยาบาลเชียงคำตั้งแต่ ปี 2555-2557

**รูปแบบการศึกษา** เป็นการศึกษาแบบย้อนหลังของผู้ป่วยวัณโรคที่เสียชีวิตในโรงพยาบาลเชียงคำ

 ตั้งแต่ปี พ.ศ.2555-2557 โดยใช้แหล่งข้อมูลทุติยภูมิจากระบบรายงานวัณโรคปกติ เวชระเบียน

 และระบบข้อมูล Hos XP

**ประชากร** ประชากรที่ใช้การศึกษา เป็นผู้ป่วยวัณโรคที่เสียชีวิตและรับการรักษาที่โรงพยาบาลเชียงคำ

ตั้งแต่ปี พ.ศ. 2555-2557

**วิธีการวัดผล** จำนวน ร้อยละ ค่าเฉลี่ย

**ผลการศึกษา**

 ผลการศึกษาครั้งนี้พบว่าลักษณะของผู้ป่วยวัณโรคที่เสียชีวิตระหว่างา พ.ศ. 2555-2557 จำนวน 47 คน เป็นชาย ร้อยละ 80.85 หญิงร้อยละ 19.15 พบว่าช่วงอายุมากกว่า 64 ปี เสียชีวิตมากที่สุด ร้อยละ 46.8 รองลงมา ช่วงอายุ 55-64 ปี ร้อยละ 23.4 มีโรคประจำตัวร่วมก่อนป่วยเป็นวัณโรค ร้อยละ 82.97 โรคร่วม HIV/AIDS พบมากที่สุด จำนวน 11 ราย รองลงมา CVA/HT/Stroke/โรคหัวใจ และหลอดเลือด จำนวน 11 ราย ประเภทของวัณโรคในปอดเสมหะพบเชื้อ เสียชีวิตมากที่สุด ร้อยละ 42.56 รองลงมาวัณโรคในปอดเสมหะไม่พบเชื้อ ร้อยละ 29.8 และวัณโรคนอกปอด ร้อยละ 19.1 ตำแหน่งของวัณโรคนอกปอด พบว่า TB pleurisies /Pleural effusion และ LN เสียชีวิตมากที่สุด ร้อยละ 33.3 รองลงมา TB meningitis, Miliary TB / Disseminated TB และ TB enteritis ร้อยละ 11.1

ผลการตรวจเสมหะครั้งแรกที่วินิจฉัยวัณโรคในปอดเสมหะพบเชื้อ พบว่า ผลตรวจเสมหะ 1+ มากที่สุด ร้อยละ 18.4 รองลงมาเป็นผลตรวจเสมหะ 2+ ,3+ ร้อยละ 15.8 น้อยที่สุดผลตรวจเสมหะ scanty ร้อยละ 2.6 ช่วงระยะเวลาที่ได้รับการรักษาก่อนเสียชีวิต Intensive phase เสียชีวิต มากที่สุด ร้อยละ 66.0 รองลงมาเป็น Continuation phase ร้อยละ 34.0 ใน Intensive phase ช่วงระยะเวลาที่รักษา 31-40 วัน เสียชีวิตมากที่สุดร้อยละ 29.0 รองลงมา ช่วงระยะเวลาที่รักษา 11-20 วัน ร้อยละ 19.4 น้อยที่สุด 51- 60 วัน ร้อยละ 6.5

**ข้อเสนอแนะ**

1. ควรมีการพัฒนาระบบการจัดเก็บข้อมูลผู้รับบริการวัณโรคให้สมบูรณ์
2. ควรเผยแพร่ข้อมูลให้เครือข่ายบริการสุขภาพทราบ เพื่อใช้เป็นแนวทางสำหรับวางแผนการจัดระบบการให้บริการผู้ป่วยวัณโรคอย่างมีคุณภาพ
3. ส่งเสริมให้มีการจัดทำแนวปฏิบัติในการคัดกรองวัณโรคในกลุ่มเสี่ยง ได้แก่ ผู้ป่วยโรคเรื้อรัง ผู้ป่วยติดบ้าน ติดเตียง ผู้ที่ติดสุราเรื้อรัง เพื่อสามารถให้เข้าถึงการรักษาได้ทันเวลา
4. ส่งเสริมให้มีการเยี่ยมบ้าน และกำกับการกินยาอย่างมีคุณภาพ ในช่วงการรักษาระยะเข้มข้น 2 เดือนแรก

**การติดต่อกับทีมงาน**: นางสาวอัจฉราภรณ์ ใจกล้า โรงพยาบาลเชียงคำ อ.เชียงคำ จ.พะเยา ๕๖๑๑๐ โทรศัพท์ ๐-๘๖๑๘๖-๑๘๙๓ **e-mail** chaikla.aoy@gmail .com